ब्रांड एंडोर्समेंट में नहीं रखते विश्वास, अगर एक्टर न होते तो होटल में करते काम
प्रभास एक फिल्म के लिए करीब 50 से 100 करोड़ रुपए चार्ज करते हैं। मौजूदा समय में प्रभास फिल्म 'आदिपुरुष' को लेकर चर्चा में हैं। हाल ही में फिल्म को नई रिलीज डेट मिली है। प्रभास और कृति सेनन स्टारर  ये फिल्म अब 16 जून को रिलीज होगी।
प्रभास…जिन्हें बचपन में किताबें पढ़ने का बहुत शौक था। फिल्मी माहौल उन्हें घर से ही मिला। पिता प्रोड्यूसर थे, चाचा एक्टर। प्रभास जब 18 साल के थे, तभी तय कर लिया था कि उन्हें एक्टिंग ही करनी है। प्रभास ने पिता सूर्य नारायणा राजू और चाचा कृष्णम राजू से कहा कि वो एक्टिंग करना चाहते हैं। प्रभास ऐसा बोलेंगे, किसी को उम्मीद नहीं थी। एक इंटरव्यू में जब प्रभास से पूछा गया कि उन्होंने एक्टर बनना क्यों चुना? तो उनका जवाब आया, ‘क्योंकि ऐसा कुछ भी नहीं था, जिसमें मैं अच्छा था…’
एक एक्टर जो किसी चीज में खुद को अच्छा नहीं मानता था। वो आगे चलकर साउथ इंडस्ट्री का पहला स्टार बना जिसका स्टेच्यू मैडम तुसाद म्यूजियम में लगा। प्रभास एक फिल्म के लिए करीब 50 से 100 करोड़ रुपए चार्ज करते हैं। मौजूदा समय में प्रभास फिल्म 'आदि पुरुष' को लेकर चर्चा में हैं। हाल ही में फिल्म को नई रिलीज डेट मिली है। प्रभास और कृति सेनन स्टारर ये फिल्म अब 16 जून को रिलीज होगी।
लग्जरी लाइफ में आज जानिए इंडिया के बाहुबली यानी प्रभास की आलीशान जिंदगी के बारे में… 
अपने चाचा की एक फिल्म से प्रेरित होकर एक्टर बने
बाहुबली फिल्म में एक सीन है, जब प्रभास अपने कंधे पर शिवलिंग उठा लेते हैं। ये ऐसा सीन था जिसे लोग आज भी देखकर विस्मित होते हैं। प्रभास का ये शिव कनेक्शन पुराना है और यही शिव कनेक्शन उनकी एक्टिंग की प्रेरणा भी है। साल 1976 में एक फिल्म आई थी। नाम था- भक्त कन्नप्पा। ये फिल्म एक नास्तिक की कहानी को दिखाती है जो आगे चलकर शिव भक्त बन जाता है। इस फिल्म को मशहूर फिल्म डायरेक्टर बापू ने डायरेक्ट किया था और इसमें लीड रोल प्रभास के चाचा कृष्णम राजू ने किया था।
प्रभास का सबसे बड़ा सपना…फिशिंग 
जब प्रभास से एक बार पूछा गया कि उनका सबसे बड़ा सपना क्या है तो उनका जवाब था…फिशिंग यानी मछली पकड़ना। GQ को दिए एक इंटरव्यू में वो बताते है कि एक दिन जब उन्हें इस तेज भागती फिल्म इंडस्ट्री से फुर्सत मिल जाएगी तब वो हैदराबाद के बाहर एक तालाब के पास प्लॉट लेना चाहेंगे। जहां वो स्कूल के दोस्तों के साथ फिशिंग करेंगे। 
इसके अलावा प्रभास का एक सपना होटल खोलना भी है। कई बार एक्टर ने फूड के प्रति अपने प्यार को इंटरव्यूज में जाहिर किया है। प्रभास का मानना है कि अगर वो एक्टर न होते तो होटल बिजनेस का ही काम कर रहे होते। क्योंकि उन्हें बटर चिकन और बिरयानी काफी पसंद है।
ब्रांड एंडोर्समेंट में विश्वास नहीं रखते प्रभास 
बाहुबली की सफलता के बाद, प्रभास के पास कई लग्जीरियस ब्रांड एंडोर्समेंट के ऑफर आए। 2020 में आए इन ऑफर्स को इस पैन इंडिया स्टार ने ठुकरा दिया। मीडिया रिपोर्ट्स की मानें तो अगर प्रभास इन ब्रांड्स को एंडोर्स करते तो एक साल में वो करीब 150 करोड़ रुपए कमा लेते।
बाहुबली स्टार का मानना है कि वो अपने फैंस को झूठ नहीं बेच सकते और उन ब्रांड्स का तो बिल्कुल एंडोर्समेंट नहीं करना चाहेंगे जो खुद वो इस्तेमाल नहीं करते। वैसे प्रभास ने अभी तक सिर्फ एक ही ब्रांड महिंद्रा टीयूवी 300 कार को ही एंडोर्स किया है।
बाहुबली के लिए ठुकराया था 200 करोड़ का ऑफर
प्रभास की पहली फिल्म ईश्वर नाम से 2002 में आई थी। लेकिन उनके करियर का टर्निंग पॉइंट बाहुबली साबित हुई। आमिर खान की तरह प्रभास भी एक समय में एक ही प्रोजेक्ट करना पसंद करते हैं। बाहुबली की शूटिंग पांच साल तक चली थी और इस दौरान उन्होंने कोई फिल्म साइन नहीं की।
रिपोर्ट्स के अनुसार- प्रभास ने बाहुबली के लिए 200 करोड़ रुपए तक का ऑफर ठुकरा दिया था। वैसे हिंदी फिल्मों की बात करें तो बाहुबली से पहले प्रभास, अजय देवगन की फिल्म एक्शन जैक्सन में नजर आए थे। इस फिल्म में उन्होंने एक गाने में कैमियो रोल किया था।
हैदराबाद में आलीशान बंगला
प्रभास अभी जिस बंगले में रहते हैं, वो हैदराबाद के पॉश इलाके जुबली हिल्स में है। उनके इस बंगले की कीमत करीब 60 करोड़ रुपए है। इस बंगले को एक फॉर्महाउस की तरह बनाया गया है। इसमें पूल से लेकर एक बड़ा गार्डन भी है। इसके साथ इस बंगले में प्रभास का पर्सनल जिम भी है। उनके इस जिम में विदेशों से इक्विपमेंट लाकर लगाए गए हैं जिनकी कीमत लगभग 1.5 करोड़ रुपए है।
प्रभास के पास लग्जीरियस गाड़ियों का भी शानदार कलेक्शन
फिल्मों में दमदार एक्शन करने वाले प्रभास असल जीवन में महंगी टॉप स्पीड कार्स के मालिक हैं। उनके कार कलेक्शन की सबसे रॉयल कार है, रोल्स रॉयस फैंटम। इस कार को प्रभास ने 2015 में करीब 8 करोड़ रुपए में खरीदा था। इसके अलावा उनके कार कलेक्शन में 6 करोड़ रुपए की एक लेम्बोर्गिनी, 2 करोड़ रुपए की जगुआर एक्सजेएल, 70 लाख रुपए की ऑडी ए6 और बीएमडब्लू एक्स3 जैसी कारें शामिल है।
गाड़ियों के अलावा महंगी घड़ियों के भी शौकीन हैं प्रभास
स्पीडी कारों के साथ-साथ प्रभास के पास महंगी घड़ियों का भी कूल कलेक्शन है। 'बाहुबली' प्रभास घड़ियों के मामले में भी बाहुबली हैं। घड़ियों में स्विट्जरलैंड का Hublot ब्रांड प्रभास का सबसे फेवरेट है। उनके कलेक्शन में इस ब्रांंड की दो घड़ियां हैं। पहली घड़ी है- Hublot Sang Bleu All Black।
इस घड़ी की कीमत करीब 14 लाख रुपए है। इसके अलावा दूसरी घड़ी है- Hublot Big Bang Sang Bleu All White। इस घड़ी की कीमत करीब 13 लाख रुपए है। ये दोनों घड़ियां लिमिटेड एडिशन है, इसके पूरी दुनिया में सिर्फ 200 पीस ही बने हैं। प्रभास के पास उन 200 में से एक है।